text: Juanjo García : SFG. Patètica educació d'algun polític
  SFG. Patètica educació d'algun polític
  És patètic, doncs és un dels paradigmes de la hipocresia política veure com els aspirants a obtenir un càrrec de representació, i veient propers uns comicis electorals, posen cara de simpatia i fent un esforç empàtic reparteixen petons, abraçades i promeses sabent, com també ho saben els petonejats i abraçats, que els estan enganyant.
  Però puja d'intensitat aquest patetisme quan el "repartidor" de carantoines, que també espera rebre-les, és un reincident recalcitrant en aquesta espècie de tacticisme electoral basat en el fum i les promeses vanes, i intentant traslladar naturalitat no s'ha dona del ridícul que fa (possiblement és un sentit que no té), i cadira sota el braç es dedica a deambular taula a taula a vendre les seves bondats.
  Si el seu objectiu és guanyar per primer cop unes eleccions després d'anys d'intentar-ho, i legitimar un govern sense supeditacions a mocions de censura amb pactes de governabilitat legalment espuris, sap que és una estratègia que no li ha donat els resultats que esperava, malgrat que durant la legislatura que encapçala actualment hagi dedicat els esforços per a guanyar les properes eleccions, deixant en segon termini el que hauria de merèixer la seva única atenció: tots els ciutadans i ciutadanes, no només els que integren el seu volum de suports.
  Però ahir, a aquesta falsedat del "postureo babosil" propi i estrany, indiscutible imatge de la mediocritat política, s'ha d'afegir la manca d'educació que va demostrar aquest càrrec electe, (tot al contrari a l'actitud de les dues polítiques que van estar presents durant tot l'esdeveniment) doncs apareixent a la sobretaula del dinar organitzat per una de les associacions de veïns de la ciutat, va menysprear a consciència d'una manera selectiva a una sèrie de ciutadans i ciutadanes, negant de manera incomprensible una mínima salutació en un gir que podria assimilar-se a allò de "fer la cobra", si és que algú hagués provocat aquesta acció serpentina, avui tan de moda.
  Malgrat ser conscient que aquest grup de ciutadans no són votants d'ell, sinó tot el contrari, el polític, actuant com a polític com en teoria ahir estava fent, hauria d'empassar-se el seu habitual orgull i ego desmesurat, i no perdre l'educació com la va perdre aquest 2 de setembre, i tragant-se la bilis intentar demostrar que vol representar a tots els ciutadans i ciutadanes, entre els que s'ha de dir, es trobaven el màxims responsables d'aquesta Associació de Veïns.